b'\n_START_ARTICLE_\nMarskin Maja\n_START_PARAGRAPH_\nMarskin Maja eli Suomen Marsalkka Mannerheimin Mets\xc3\xa4stysmaja on nykyinen museo ja ravintola Lopella._NEWLINE_Marskin majaan kuuluvat kelohongasta rakennettu mets\xc3\xa4stysmaja, kalamaja ja sauna. Maja rakennettiin jatkosodan aikana vuonna 1942 ja se oli alkujaan kenraalimajuri Erkki Raappanan komentaman 14. divisioonan sotilaiden lahja 75 vuotta t\xc3\xa4ytt\xc3\xa4v\xc3\xa4lle ylip\xc3\xa4\xc3\xa4llik\xc3\xb6lle, marsalkka Mannerheimille. Alkuper\xc3\xa4inen sijaintipaikka oli Lieksaj\xc3\xa4rven rannalla Keih\xc3\xa4sniemess\xc3\xa4 Rukaj\xc3\xa4rvell\xc3\xa4 Suomen miehitt\xc3\xa4m\xc3\xa4ss\xc3\xa4 It\xc3\xa4-Karjalassa. Majan suunnittelijana toimi arkkitehti, luutnantti Eino Pitk\xc3\xa4nen. Pitk\xc3\xa4nen suunnitteli my\xc3\xb6s majan sisustuksen, tekstiilej\xc3\xa4 lukuun ottamatta. Maja luovutettiin lahjakirjalla Mannerheimille 5. kes\xc3\xa4kuuta 1942._NEWLINE_Jatkosodan lopussa maja purettiin ja sille etsittiin uusi paikka tulevan valtakunnanrajan l\xc3\xa4nsipuolella. Majan alkuper\xc3\xa4iset rakentajat pystyttiv\xc3\xa4t rakennuksen uudelleen Punelian rannalle Lopelle touko- ja kes\xc3\xa4kuun aikana 1945. Mannerheim saapui ensimm\xc3\xa4isen kerran majalle 21. kes\xc3\xa4kuuta 1945, jolloin kenraalimajuri Raappana luovutti juhlallisesti majan avaimet sen is\xc3\xa4nn\xc3\xa4lle. Hoitamiensa tasavallan presidentin teht\xc3\xa4vien ja heikentyneen terveytens\xc3\xa4 vuoksi marsalkka vieraili majalla sen uudessa sijaintipaikassa tiett\xc3\xa4v\xc3\xa4sti vain kahdeksan kertaa, viimeisen kerran syyskuussa 1948._NEWLINE_Mannerheim lahjoitti itselleen tarpeettomaksi k\xc3\xa4yneen majan vuonna 1948 Suomen Mets\xc3\xa4st\xc3\xa4j\xc3\xa4liitolle, jolla ei kuitenkaan ollut k\xc3\xa4ytt\xc3\xb6\xc3\xa4 sille. Lopulta nelj\xc3\xa4 upseerij\xc3\xa4rjest\xc3\xb6\xc3\xa4 perusti yhdess\xc3\xa4 Marsalkka Mannerheimin mets\xc3\xa4stysmaja ry -nimisen yhdistyksen, joka hankki majan tontteineen ja kunnosti sen museoksi. Marskin Maja on ollut avoinna yleis\xc3\xb6lle kes\xc3\xa4isin vuodesta 1959 alkaen. Majassa on avokuisti, iso pirtti takkoineen, keitti\xc3\xb6, marsalkan makuuhuone sek\xc3\xa4 huoneet adjutanteille ja l\xc3\xa4heteille. Majassa oli alun perin turvekatto, joka korvattiin my\xc3\xb6hemmin nykyisell\xc3\xa4 malkakatolla.'